CELEX: 32018D0486
Language: da
Date: 2018-03-19 00:00:00
Title: Rådets gennemførelsesafgørelse (EU) 2018/486 af 19. marts 2018 om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

23.3.2018   
            
            
               DA
            
            
               Den Europæiske Unions Tidende
            
            
               L 81/15
            
         RÅDETS GENNEMFØRELSESAFGØRELSE (EU) 2018/486
   af 19. marts 2018
   om at give Ungarn tilladelse til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 291, stk. 2,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved artikel 193 i direktiv 2006/112/EF fastsættes det, at det som hovedregel påhviler den afgiftspligtige person, som foretager en levering af varer eller ydelser, at betale merværdiafgiften (momsen) til afgiftsmyndighederne.
            
         
               (2)
            
            
               For at bekæmpe momssvig i sektoren for vikarbureauer anmodede Ungarn i 2014 om tilladelse til at indføre en særlig foranstaltning, der fraviger artikel 193 i direktiv 2006/112/EF, med henblik på at fastslå, at den betalingspligtige for momsen er den afgiftspligtige person, som modtager levering af personale, der udfører andre aktiviteter end dem, der er omfattet af nævnte direktivs artikel 199, stk. 1, litra a), (ordningen med omvendt betalingspligt). Denne tilladelse blev indrømmet ved Rådets gennemførelsesafgørelse (EU) 2015/2349 (2) og udløb den 31. december 2017.
            
         
               (3)
            
            
               Ved brev registreret i Kommissionen den 26. juni 2017 anmodede Ungarn om tilladelse til at anvende en særlig foranstaltning, der fraviger artikel 193 i direktiv 2006/112/EF, med henblik på at gøre den person, som modtager levering af personale, betalingspligtig for momsen.
            
         
               (4)
            
            
               I overensstemmelse med artikel 395, stk. 2, andet afsnit, i direktiv 2006/112/EF har Kommissionen ved brev af 11. december 2017 fremsendt anmodningen fra Ungarn til de øvrige medlemsstater. Ved brev af 12. december 2017 underrettede Kommissionen Ungarn om, at den rådede over alle de oplysninger, den fandt nødvendige for at kunne vurdere anmodningen.
            
         
               (5)
            
            
               Ifølge oplysningerne fra Ungarn tager en række erhvervsdrivende i sektoren for vikarbureauer del i svigagtige aktiviteter ved at levere ydelser uden at betale den gældende moms videre til skattevæsenet. Eftersom denne form for aktivitet ikke nødvendigvis kræver store omkostninger i form af input eller investeringer, overstiger den moms, som disse vikarbureauer modtager, ofte betragteligt den fradragsberettigede moms, som de har betalt deres leverandører. En række af disse vikarbureauer, som ofte har få eller ingen aktiver, forsvinder efterfølgende efter kun et par måneder, hvilket gør det vanskeligt eller umuligt at inddrive ubetalt moms.
            
         
               (6)
            
            
               Ved i disse tilfælde at udpege den person, sådanne ydelser leveres til, som betalingspligtig for momsen, vil fravigelsen fjerne muligheden for denne form for momsunddragelse. Ungarn anfører, at antallet af vikarbureauer er faldet, efter at man indførte ordningen med omvendt betalingspligt i forbindelse med levering af personale, hvilket tyder på en oprydning på markedet. Ifølge Ungarn har ordningen med omvendt betalingspligt vist sig at være et velegnet og effektivt middel til at bekæmpe svigagtig praksis blandt vikarbureauer.
            
         
               (7)
            
            
               Ifølge oplysningerne fra Ungarn er der truffet adskillige foranstaltninger til at bekæmpe momssvig, og landet planlægger yderligere foranstaltninger, der er særligt rettet mod vikarbureauer. Trods disse foranstaltninger mener Ungarn, at sikkerhedsforanstaltningen med omvendt betalingspligt bør opretholdes for yderligere at mindske skaderne på sektoren.
            
         
               (8)
            
            
               Det er allerede muligt at udpege modtageren som den betalingspligtige for momsen i flere situationer, der involverer levering af personale, jf. artikel 199, stk. 1, litra a), i direktiv 2006/112/EF. For at forhindre momsunddragelse bør Ungarn derfor gives tilladelse til at anvende ordningen med omvendt betalingspligt ved levering af personale, der ikke allerede er omfattet af direktiv 2006/112/EF.
            
         
               (9)
            
            
               Fravigelsen bør være tidsbegrænset og bør derfor udløbe den 31. december 2020.
            
         
               (10)
            
            
               For at sikre at målene med foranstaltningen opfyldes, herunder at sikre en uafbrudt anvendelse af den fravigelse, der tidligere er givet tilladelse til, og at give retssikkerhed med hensyn til afgiftsperioden, bør denne afgørelse finde anvendelse fra den 1. januar 2018. Idet Ungarn anmodede om fornyelse af tilladelsen den 26. juni 2017 og fra den 1. januar 2018 fortsatte med at anvende de retsregler, der i national ret er fastsat på grundlag af den tidligere tilladte fravigelse, respekteres de pågældende personers berettigede forventninger.
            
         
               (11)
            
            
               De foranstaltninger, som Ungarn har planer om at træffe, ventes at fjerne muligheden for svig i den berørte sektor, og der er derfor ikke behov for en yderligere fravigelse af artikel 193 i direktiv 2006/112/EF for så vidt angår levering af personale.
            
         
               (12)
            
            
               Fravigelsen får ingen negative indvirkninger på Unionens egne indtægter hidrørende fra moms —
            
         VEDTAGET DENNE AFGØRELSE:
   Artikel 1
   Som fravigelse fra artikel 193 i direktiv 2006/112/EF gives Ungarn tilladelse til at bestemme, at den momsbetalingspligtige person er den afgiftspligtige person, som modtager levering af personale, der udfører andre aktiviteter end dem, der er omfattet af artikel 199, stk. 1, litra a), i direktiv 2006/112/EF.
   Artikel 2
   Denne afgørelse får virkning på dagen for meddelelsen.
   Den anvendes fra den 1. januar 2018 til den 31. december 2020.
   Artikel 3
   Denne afgørelse er rettet til Ungarn.
   
      Udfærdiget i Bruxelles, den 19. marts 2018.
      
         
            På Rådets vegne
         
         R. PORODZANOV
         
            Formand
         
      
   
   
      (1)  EUT L 347 af 11.12.2006, s. 1.
   
      (2)  Rådets gennemførelsesafgørelse (EU) 2015/2349 af 10. december 2015 om tilladelse til Ungarn til at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 330 af 16.12.2015, s. 53).